b'\n_START_ARTICLE_\nMalka Silberstein\n_START_PARAGRAPH_\nMalka Silberstein (s\xc3\xbcnnilt Malka Schli(e)fstein; 15. november 1903 Vilnius \xe2\x80\x93 1941) oli juudi p\xc3\xa4ritolu Eesti advokaat ja Eesti NSV Siseasjade Rahvakomissariaadi ametnik._NEWLINE_\xc3\x95ppis Tartu \xc3\x9clikoolis meditsiini aastatel 1922\xe2\x80\x931923, hiljem aga \xc3\xb5igusteadust, mille l\xc3\xb5petas 1926. aastal cum laude._NEWLINE_Aastatel 1926\xe2\x80\x931931 t\xc3\xb6\xc3\xb6tas abina vandeadvokaadi Mihkel Punga juures, alates 1931. aastast oli vandeadvokaat._NEWLINE_1928. aastal protesteeris ta seoses uue Kriminaalseadustiku eeln\xc3\xb5uga "k\xc3\xb5ige kategoorilisemalt surmanuhtluse kui vabariiki alandava, ebainimliku instituudi elluviimise vastu"._NEWLINE_Abiellus aastal 1935 ja v\xc3\xb5ttis uueks perekonnanimeks Abram (ka Schlifstein-Abram), 1939. aasta s\xc3\xbcgisel abiellus Tartus Leopold Adolf Silbersteiniga ja sai uueks perekonnanimeks Silberstein. Sellest abielust s\xc3\xbcndis tal laps 1941. aasta juunis. Tol ajal elas ta Tartus aadressil Kuperjanovi t\xc3\xa4nav 32\xe2\x80\x931. 12. juulil 1941 oli ta Horni s\xc3\xb6\xc3\xb6kla varjendis. Samal p\xc3\xa4eval v\xc3\xb5eti  koos m\xc3\xb5nen\xc3\xa4dalase lapsega Punase Risti hoole alla eesm\xc3\xa4rgiga Tartust evakueerida. _NEWLINE_Hukati 1941. aastal.\n_START_SECTION_\nIsiklikku\n_START_PARAGRAPH_\nTal oli kaks \xc3\xb5de. \xc3\x9cks neist, Sterna Schliefstein, j\xc3\xa4i lastehalvatuse t\xc3\xb5ttu invaliidiks. 1930. aastal oli ta ajakirja Russki Magazin ("\xd0\xa0\xd1\x83\xd1\x81\xd1\x81\xd0\xba\xd0\xb8\xd0\xb9 \xd0\xbc\xd0\xb0\xd0\xb3\xd0\xb0\xd0\xb7\xd0\xb8\xd0\xbd") kaastoimetaja (ilmus vaid \xc3\xbcks number).'